
Fiatal szülők mentálhigiénés támogatása – a szülő-csecsemő/kisgyermek konzultáció helye és szerepe a pedagógiai szakszolgálat feladatellátásában

A dolgozatban bemutatott kutatás a már csecsemőkorban is előforduló állapot-, érzelem- és viselkedésszabályozási nehézségek, úgynevezett regulációs zavarok esetén eredményesen alkalmazható integrált szülő-csecsemő/kisgyermek konzultációra (ISZCSK), annak a pedagógiai szakszolgálati feladatellátásban betöltött szerepére fókuszál.
A dolgozat az ISZCSK szakszolgálati ellátási formák között elfoglalt helyét mutatja be, valamint a hatékony családtámogatáshoz szükséges szakértelmet emeli ki; igazolva a kora gyermekkori intervenció területén megvalósítható mielőbbi beavatkozások szükségességét.
A speciális szakterületre irányuló országos kérdőíves felmérés eredménye a megyei főigazgatóktól és az ellátást végző konzulensektől kapott adatok elemzése alapján helyzetjelentést ad a jelenleg Magyarországon a pedagógiai szakszolgálat intézményeiben elérhető családtámogatási lehetőségekkel kapcsolatos attitűdökről, gyakorlatról, valamint a konzulensi tevékenység, mint feladatellátás szakágazati támogatottságáról.
Említésre kerülnek a feladatellátást akadályozó, nehezítő tényezők; a leggyakoribb nehézségek, problémák, amivel a családok a konzulenseket keresik, valamint a tevékenységet meghatározó keretek és jellemző jegyek.
A kérdőíves felmérések eredményeit a pedagógiai szakszolgálat intézményeiben konzulensi tevékenységet végző szakemberekkel folytatott fókuszcsoportos interjúrészletek illusztrálják. A kutatás során nyert adatok elemzését és összegzését követően a tevékenységre vonatkozóan a dolgozat javaslatokat fogalmaz meg a rendelkezésre álló szakértelem és a családok által jelzett igények összekapcsolódásának érdekében. A kutatás témája kifejezetten magyar specificitás. A jövőre vonatkozó terv a hazai populáció még pontosabb felmérése és nemzetközi tapasztalatokkal való összevetése.
A dolgozat készítője gyógypedagógus, szülő-csecsemő/kisgyermek konzulens, tagintézmény-vezetőként egy járási pedagógiai szakszolgálati intézmény működését koordinálja.

